b'\n_START_ARTICLE_\nAleksander Vassenin\n_START_PARAGRAPH_\nAleksander Vassenin (9. jaanuar 1953 Tallinn \xe2\x80\x93 3. september 2007 Tallinn) oli eesti sotsiaalt\xc3\xb6\xc3\xb6taja ja ajaloolane.\n_START_SECTION_\nHaridus\n_START_PARAGRAPH_\nAleksander Vassenin \xc3\xb5ppis 1960\xe2\x80\x931970 Tartu Pimedate Laste Internaatkoolis (alates 1968 Tartu 2. Eriinternaatkool, n\xc3\xbc\xc3\xbcd Tartu Emaj\xc3\xb5e Kool) ja 1970\xe2\x80\x931973 Tallinna Kaug\xc3\xb5ppe Erikeskkoolis. L\xc3\xb5petas 1978. aastal Tartu Riikliku \xc3\x9clikooli ajaloo eriala, juhendaja professor Jaan Konks. 2002. aastal l\xc3\xb5petas Tallinna Pedagoogika\xc3\xbclikooli sotsiaalt\xc3\xb6\xc3\xb6 eriala, kaitses sotsiaalt\xc3\xb6\xc3\xb6 magistri kraadi t\xc3\xb6\xc3\xb6ga \xe2\x80\x9cN\xc3\xa4gemispuudega inimesed: sotsialiseerumise v\xc3\xb5imalusi\xe2\x80\x9d, juhendaja professor Taimi Tulva.\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb6\xc3\xb6tas aastatel 1978\xe2\x80\x931980 Eesti Pimedate \xc3\x9chingu (EP\xc3\x9c) klubi juhatajana, 1980\xe2\x80\x931983 EP\xc3\x9c Tallinna \xc3\x95ppe-Tootmiskombinaadi (\xc3\x95TK) algorganisatsiooni b\xc3\xbcroo esimehena, 1983\xe2\x80\x931993 EP\xc3\x9c Tallinna \xc3\x95TK metallistantsijana. Aastatel 1986\xe2\x80\x931989 \xc3\xb5petas t\xc3\xb6\xc3\xb6 k\xc3\xb5rvalt EP\xc3\x9c \xc3\x95ppemetoodilises Rehabilitatsiooni Keskuses punktkirja. 1994\xe2\x80\x931995 P\xc3\xb5hja-Eesti Pimedate \xc3\x9chingu esimehe aset\xc3\xa4itja. 1997. aastast t\xc3\xb6\xc3\xb6tas Astangu Toimetulekukeskuse rehabilitoloog-konsultandina. 2007. aasta algusest surmani t\xc3\xb6\xc3\xb6tas puuetega inimeste anon\xc3\xbc\xc3\xbcmse n\xc3\xb5uandetelefoni Abilaegas n\xc3\xb5ustajana.\n_START_SECTION_\n\xc3\x9chiskondlik tegevus\n_START_PARAGRAPH_\nEesti Muinsuskaitse Seltsi, Eesti Kodu-uurimise Seltsi ja Tallinna Linnamuuseumi kodu-uurimise ringi liige. Tegi ettekandeid pimedate ajaloost Tallinnas, kogus esemeid, m\xc3\xa4lestusi ja dokumente Tallinna Linnamuuseumile ja Eesti Pimedate Muuseumile Tartus. P\xc3\xb5hja-Eesti Pimedate \xc3\x9chingu juhatuse liige 1983\xe2\x80\x931986 ja 1994\xe2\x80\x931998. 1986\xe2\x80\x931992 Eesti Pimedate \xc3\x9chingu Tallinna \xc3\x95ppe-Tootmiskombinaadi ameti\xc3\xbchingu juhatuse liige, 1988\xe2\x80\x931992 Eesti Pimedate \xc3\x9chingu P\xc3\xb5hja-Eesti Regiooni juhatuse liige. Eesti Pimedate Liidu (EPL) juhatuse liige 1994\xe2\x80\x931997 ja 2002\xe2\x80\x932005. Tallinna Invan\xc3\xb5ukogu liige. Ta oli P\xc3\xb5hja-Eesti Pimedate \xc3\x9chingu infolehe Kuukiir ja Eesti Pimedate Liidu ajakirja Valguse Kaja toimetuse liige, tegi kaast\xc3\xb6\xc3\xb6d Eesti Puuetega Inimeste Koja ajakirjale Sinuga ja Eesti Pimedate Liidu heliajakirjale Ep\xc3\xbcfon, avaldas artikleid ajakirjas Sotsiaalt\xc3\xb6\xc3\xb6 ja ajalehes Videvik. Aastatel 1978\xe2\x80\x931992 m\xc3\xa4ngis EP\xc3\x9c Tallinna \xc3\x95TK puhkpilliorkestris l\xc3\xb6\xc3\xb6kpille.\n_START_SECTION_\nIsiklikku\n_START_PARAGRAPH_\nTema vennat\xc3\xbctar on t\xc3\xb5lkija ja luuletaja Mariliin Vassenin.'